| Cerceta |
| --- |
| Macho en voo
 |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Superorde: | Galloanserae |
| Orde: | Anseriformes |
| Familia: | Anatidae |
| Subfamilia: | Anatinae |
| Xénero: | *Anas* |
| Especie: | ***A. crecca*** |

 |
| Nome binomial |
| '**Anas crecca'**Linnaeus, 1758 |
| Distribución mundial.Verde claro: só veránVerde escuro: todo o anoAzul: só invernoDistribución mundial.Verde claro: só veránVerde escuro: todo o anoAzul: só invernoDistribución mundial.Verde claro: só veránVerde escuro: todo o anoAzul: só inverno |
| Sinonimia |
| *Anas crecca crecca* Linnaeus, 1758
*Anas crecca nimia* Friedmann, 1948 |

Ovos de cerceta.
A **cerceta**, ou **charneco**, (*Anas crecca*) é unha ave anseriforme do xénero dos patos nadadores (*Anas*). É o pato máis pequeno dos que viven en Europa, cunha lonxitude de entre 35 e 36 cm. Nas ribeiras do río Louro atópase a única zona de cría regular da Península Ibérica.

Descrición
----------

As cercetas pesan entre 250 e 400 gramos, sendo os machos algo máis pesados que as femias, e teñen unha envergadura de alas que vai dos 53 ós 59 cm.

Coma moitos outros parrulos, amosan un notable dimorfismo sexual. Os machos teñen unha plumaxe de gala predominantemente agrisada. A diferenza da tamén pequena cerceta albela (*Anas querquedula*) o peito de ámbolos dous sexos ten unha coloración clara, con manchas da cor do ante ou pardas claras. A cabeza é castaña brillante, cunha faixa lateral ancha verde que rodea os ollos e chega á caluga. Esta faixa ten unha beira de cor crema, que non aparece na variedade norteamericana, que é considerada por algúns autores unha especie separada, a cerceta de Carolina co nome científico de *Anas carolinensis*. A parte posterior do corpo dos machos é negra cun triángulo de cor amarelada. O espello alar ten en ámbolos dous sexos unha coloración verde brillante e ten as beiras brancas. As femias son amarronadas, coa cabeza máis escura e co pescozo e as meixelas cun raiado fino pardo.

A plumaxe de eclipse dos machos, á que mudan entre xuño e agosto e que perden entre setembro e novembro, é moi semellante á das femias, por ben que é algo máis escura polo lombo e as alas. 
Os dous sexos teñen os lados do bico con cores que van do laranxa ó verdoso. As patas son grises e o iris ocular castaño.

Subespecies e distribución
--------------------------

Macho de cerceta común.
A especie adoita separarse en tres subespecies: 

* A eurasiática (*Anas crecca crecca*), propia do norte de Europa e Asia, ata os Alpes e o Cáucaso polo sur. A área de invernada das poboacións europeas e do occidente asiático espállase dende o centro e oeste de Europa ata África, mentres que as máis orientais pasan o inverno na India e o sueste de Asia.
* *Anas crecca nimia*, algo máis pesada, reprodúcese no noroeste de América e nas Alëutianas. No inverno emigran ó sur de Norteamérica.
* *Anas crecca carolinensis* cría no Canadá ata latitudes moi boreais, desprazándose no inverno ós Estados Unidos e México.

A poboacións meirandes da especie reprodúcense na zona dos bosques boreais de coníferas e na tundra.

Na época reprodutora permanecen preto de pequenas zonas acuáticas. Durante a migración descansan principalmente en zonas de auga doce.

Alimentación
------------

Son principalmente vexetarianas, malia que capturan tamén invertebrados que buscan entre a lama. O seu pequeno tamaño obrígaas a busca-lo alimento na auga por riba dos 20 cm de profundidade.

Reprodución
-----------

Cartaz explicativo sobre o charneco na vila de Caión.
Coma en tódolos patos nadadores auténticos, as parellas fórmanse xa a finais do inverno. O punto culminante do cortexo empeza coa chegada ás zonas de reprodución. As cerimonias inclúen voos de persecución, que serven para marca-lo territorio.

Fan os niños entre a vexetación que medra ó longo da auga, por ben que ás veces poden verse niños a algunha distancia das ribeiras. As femias poñen, a partir de finais de abril, entre oito e dez ovos averdesados, nalgunhas ocasións de cor crema. Cando empezan a poñer, as cercetas vólvense moi discretas e prefiren pasa-lo día entre a vexetación mesta.

A incubación, que dura entre 21 e 23 días, realízana exclusivamente as femias, que tamén se encargan de criar os polos, xa que os machos comezan a remuda-las plumas cando as femias aínda están chocando. Nai e polos pasan o máis do tempo entre as plantas da ribeira. Só cando os polos empezan a voaren, uns 53 días despois da posta, ousan saír a augas abertas.

Status
------

A desaparición das zonas tradicionais de cría fixo reducir as poboacións da especie nelgunhas áreas. Malia isto, as cercetas son, a nivel global, unha das aves acuáticas máis abundantes e mesmo están a vivir unha certa recuperación. No oeste da rexión paleártica calcúlase os seus números en ó redor de 1,4 millóns de exemplares, e a poboación norteamericana é duns 1,7 millóns.

A cerceta como ave doméstica
----------------------------

As cercetas son criadas en catividade dende hai moito tempo. En Europa é sobre todo a raza local *Anas crecca crecca* a que se utiliza como ave doméstica. A cría doutras razas pode causar problemas, porque existe a posibilidade de que exemplares fuxidos se mesturen coas aves da zona.

Notas
-----

1. ↑  BirdLife International (2012). "*Anas crecca*". *Lista Vermella de especies ameazadas. Versión 2013.2* (en inglés). Unión Internacional para a Conservación da Natureza. Consultado o 26 de novembro de 2013.
2. ↑  Definicións no *Dicionario da Real Academia Galega* e no Portal das Palabras para *cerceta*.
3. ↑  Cerceta (*Anas crecca*). Consellería de medioambiente. Xunta de Galicia.
4. ↑  Definición de charneco no *Dicionario de Galego* de Ir Indo e a Xunta de Galicia.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Cerceta Modificar a ligazón no Wikidata*** |

### Bibliografía

* Tom Bartlett: *Ducks and geese.* Crowood, Marlborough 1986–2002. ISBN 1-85223-650-7
* Hartmut Kolbe: *Die Entenvögel der Welt.* Ulmer, Stuttgart 1999. ISBN 3-8001-7442-1

### Outros artigos

* Catálogo galego de especies ameazadas

### Ligazóns externas

* A cerceta na "Lista vermella de especies ameazadas" da IUCN
* Vídeos da cerceta Arquivado 11 de marzo de 2007 en Wayback Machine. en Internet Bird Collection
* Información xeral, fotos e gravacións sonoras en *perso.wanadoo.es*

|  |  |
| --- | --- |
| Control de autoridades | 
* Wd: Q25700
* EBID: ID
* GEC: 0151590
* LCCN: sh2014100032
* MAG: 2910779597

 |

|  |  |
| --- | --- |
| Identificadores taxonómicos | 
* ADW: Anas\_crecca
* Avibase: 115F04DDF18F7CFF
* BioLib: 8458
* BirdLife: 22729717
* CMS: anas-crecca
* Dyntaxa: 102932
* eBird: gnwtea
* EPPO: ANAXCR
* EUNIS: 867
* FE: 96500
* FE-New: ID
* Fossilworks: 133772
* GBIF: 8214667
* IBC: ID
* iNaturalist: 6937
* IRMNG: 10195576
* ITIS: 175081
* IUCN: 22680321
* NBN: NBNSYS0000000131
* NCBI: 75839
* SeaLifeBase: 171347
* Soortenregister: 139880
* TAXREF: 1958
* WoRMS: 158943
* Xeno-canto: Anas-crecca
* ZooBank: ID

 |

|  |  |
| --- | --- |
| Identificadores | 
* UMLS: C1031480

 |